Újratervezik a Normafára tervezett parkolót
Pokorni Zoltán, a XII. kerület fideszes polgármestere péntek délután tárgyalt az aHang és a Védegylet képviselőivel. A parkolót újratervezik és azt ígérte a polgármester, hogy a vastagabb fákat nem vágják ki. A Párbeszéd viszont ennek ellenére is tüntet.
Közleményében az aHang arról számolt be, hogy a petíciójukat már 18 ezren írták alá, az önkormányzat pedig átgondolta a tervezett parkoló kibővítését. Pokorni Zoltán arról tájékoztatta őket a megbeszélésen, hogy a hivatal munkatársai éppen átnézik az érintett területet és

  újratervezik a parkolót.

A polgármester szerint minden 20 centiméter átmérőnél nagyobb fát meghagynak, nem vágják ki őket, a 10-20 centiméter átmérőjűeknél pedig igyekeznek minél többet megtartani. Így a tervezettnél kevesebb parkolóhely lesz és nem egy szabályos, hanem egy "amőbaszerű" parkoló lesz árnyékot adó fákkal.

  Vagyis nem fog nőni a parkolóhelyek száma fakivágások árán.

Az aHang közleménye szerint Pokorni elmondta nekik, fontos tisztázni, hogy ez nem egy új gigaparkoló lesz, hanem a jelenleg is meglevő parkolók összevonása, áthelyezése. Az eredeti átalakítási tervben is szerepelt, hogy a jelenleg erdő besorolású területen levő buszvégállomást és parkolót fölszámolják, parkosítják és az erdei út bejáratánál lévő sorompót mintegy 400 méterrel lejjebb hozzák, így a Normafa kapujához érkező autók nem tudnak behajtani védett területre, egy kerülőúton tudják csak megközelíteni a parkolót.

A polgármester szerint így az ide parkoló autókat gyakorlatilag "beterelik egy elkülönített karámba" és a "vadparkolás" gyakorlata is megszűnik, nem tudnak majd erdei utakon megállni.

A múlt héten derült ki, hogy 220 fát vágnának ki egy új parkoló létesítése miatt a Normafánál. Az önkormányzat úgy érvelt, hogy az érintett terület nem erdőövezet, egy része most is parkoló. Az átalakítás miatt megszűnne a lejtők mellett a mostani parkoló és a buszforduló is, ahogy a Sport Hotelt is lebontanák, ezek helyén mind zöldterület létesül.

A XII. kerületi önkormányzat korábban az üggyel kapcsolatban kiadott egy közleményt, amely szerint a Normafa rehabilitációjáról közel két éven keresztül folyamatosan egyeztetettek a természetvédő szervezetekkel és több tucat civil szervezettel, 2015-ben pedig a helyi népszavazáson a résztvevők nyolcvan százaléka támogatta a Normafa rendbetételét.

A Párbeszéd nevében Szabó Tímea szintén kiadott egy közleményt, amelyben a fakivágások megakadályozására szólított fel, a párt pedig szombatra tüntetést is szervezett. A hvg.hu-nak Tordai Bence, a Párbeszéd országgyűlési képviselője elmondta,

  a tüntetést így is megtartják, csak akkor fogják elhinni a Pokorni Zoltán által elmondottakat, ha azt pecsétes papíron látják.
fakivágás XII. kerület tüntetés Pokorni Zoltán Párbeszéd Normafa